कक्राझार , 15 अक्टबरःखौसेथि बर' सुबु आफाद एबा इउनाइटेड बड' पिपुल्स अर्गेनाइजेसन इउ बि पि अनि आफादगिरि आरो थांनाय 27 जानुवारी , 2020 अक्टखालि जालांनाय बि टि आर गोरोबथानि सागानगिरि मिहिनीश्वर बसुमतारिआ गावसिनि गोबाव बोसोर सिगांनिफ्राय बि टि ए डिनि बाइजोयाव थानाय बर' फिसाफोरनि रैखाथि , थामोन्था आरो जौगाथायनि थाखाय दाबिबोनाय बर' कसारि वेलफेयार अटन'मास काउन्सिलखौ दाफुंनो राइज्यो केबिनेटआ गनायथि होनायखौ बरायनायजों लोगोसे आसाम सरकारनिसिम साबायखर जासिदों । बुधबारखालि कक्राझाराव खौरांगिरिफोरजों मोगा - मोगि लानाय समाव बसुमतारिआ बुङोदि , बि टि आर गोरोबथाया आसामनि थागिबि बर' फिसाफोरनि थाखाय मोनसे जौगाखांनायनि दोहौ लाबोदों । बे गोरोबथानि गेजेरजोंनो बि टि आरनि बाइजोयाव थानाय बर'फोरा गोबाव समनिफ्राय दाबिबोनाय बि के डब्लिउ ए सिखौ मोनफुंनो हाबाय । बेनि अनगायैबो बर'फोरनि गोबाव बोसोर समनिफ्राय हाथियार लानानै सोमावसारनाया थुंगेफैबाय । बे गोरोबथाया हालामआव गोबां जौगानाय लाबोनायनि गेजेरजों बर'फोरनि राजखान्थियारि जेंनायाबो बोस्रांजागोन । थांनाय बावैसो सानफोर सिगां बि के डब्लिउ ए सिखौ केबिनेटयाव गनायथि होनायनि थाखाय आफादगिरि मिहिनेस्वर बसुमतारिआ राइज्यो सरकार , गिबि मन्थ्रि आरो देहा मन्थ्रिनिसिम साबायखर जासिनानै फैबाय थानाय समफोराव राइज्योयाव थानाय गासै बर' फिसाफोरखौ खौसेथियै खामानि मावनानै जौगाथाय आरो गोजोन थासारि आबहावा सोरजिनो थाखाय खावलायो । इउ बि पि अनि आफादगिरि बसुमतारिआ थांनाय 9 अक्टबराव आफादनि सा 700 नि बांसिन दैदेनगिरि आरो सोद्रोमाफोरखौ लाफानानै बिजेपियाव हाबनायखौ फोरमायथिनायजों लोगोसे फैगौ 2021 आव खुंजानो गोनां राइज्यो बिधान सभा बिसायख'थियाव बां सानखो मासियाव देरहानानै बिजेपिआ फिन सरकार दाफिनगोन होन्नानै मिहिनीस्वर बसमतारिआ खौरांगिरिफोरनि सिगाङाव फोरमायथिबावदों । 
बि टि आर गोरोबथाया आसामनि थागिबि बर' फिसाफोरनि थाखाय मोनसे जौगाखांनायनि दोहौ लाबोदों : मिहिनीश्वर